Belanjawan 2025: Penjawat awam gred 56 ke bawah dapat bantuan khas RM500
Kuala Lumpur: Kerajaan mengumumkan bantuan khas RM500 kepada semua penjawat awam gred 56 ke bawah termasuk lantikan kontrak.Perdana Menteri Datuk Seri Anwar Ibrahim berkata, semua pesara kerajaan termasuk veteran berpencen akan menerima sebanyak RM250. Katanya, semua bantuan akan disalurkan pada Februari 2025."Disember ada kenaikan, bulan Januari ada kenaikan, bulan Februari ada bonus, alhamdulillah," katanya. Sementara itu, Anwar turut mengumumkan Kementerian Kesihatan akan melaksanakan sistem kerja baharu di hospital dan klinik kesihatan secara bersasar."Fasiliti kesihatan yang mengguna pakai sistem ini, Kerajaan bersetuju supaya Elaun Tugas Atas Panggilan dinaikkan antara RM55 hingga RM65 kepada Pegawai Perubatan dan Pegawai Pergigian mengikut bidang perkhidmatan dan jabatan tertentu," katanya. Selain itu, sejajar dengan dasar pembelajaran sepanjang hayat, Kerajaan memperkenalkan Program APEL.Q di bawah kendalian Intan."Di bawah program ini, kerajaan akan menanggung kos pengajian sebanyak 50 peratus atau maksimum RM15,000 kepada penjawat awam yang berkhidmat melebihi 15 tahun untuk melanjutkan pengajian ke peringkat lebih tinggi," katanya.Katanya, kerajaan turut memperuntukkan RM1.8 bilion bagi membina, menyelenggara dan membaik pulih semua kuarters penjawat awam termasuk guru, doktor, anggota polis, bomba, penjara dan Rumah Keluarga Angkatan Tentera."LPPSA juga akan memperkenalkan Skim Pembiayaan Perumahan Muda untuk penjawat awam muda memohon pembiayaan perumahan sehingga 40 tahun," katanya.